Yildiz Akdogan (S), 2011-05-05:
Tak for det.
L 191, forslag til lov om næring, handler om ophævelse af bestemmelsen om fast forretningssted, som regeringen mener vil skabe grobund for nye innovative forretningskoncepter.
Lovforslaget er en udmøntning af den aftale, regeringen har indgået med Dansk Folkeparti, Liberal Alliance og Kristendemokraterne.
Jeg vil gerne starte med at understrege, at fra Socialdemokraternes side er vi selvfølgelig tilhængere af mere konkurrence, men det forudsætter, at der er tale om lige konkurrence, som kommer forbrugerne til gode og ikke skader byplanlægning eller forværrer arbejdsvilkårene for de ansatte.
Det er også med disse briller, at vi har kigget på forslaget, og vi har en række punkter, vi gerne vil fremhæve.
Først og fremmest noterer jeg mig, at der i bemærkningerne er fremhævet det noget bemærkelsesværdige, at forslaget handler om at gøre noget lovligt, som i øjeblikket foregår i strid med næringslovens regler.
Man kan spørge sig selv, om det er en god rettesnor for lovgivningen at ændre loven, fordi den ikke bliver overholdt.
Dernæst falder det i øjnene, at regeringen mener, at en fjernelse af bestemmelsen om et fast forretningssted vil føre til nye innovative forretningskoncepter inden for lagersalg og homeparties.
Jeg mener nu ikke, at lagersalg eller homeparties, som har fundet sted i en årrække, ligefrem kan kaldes for nye og innovative forretningskoncepter.
Men når det er sagt, er det måske også vigtigt at kaste et blik på den udvikling, der sker inden for eksempelvis nethandel eller andre steder, hvor teknologien faktisk giver nye muligheder og ikke mindst innovative muligheder.
Jeg har også noteret mig de mange bekymrede stemmer blandt høringsberettigede parter og må sige, at det er der også en god grund til.
Særlig muligheden for at kontrollere, at den nye underskov af mobile salgssteder, kortvarigt lagersalg og homeparties, som dette forslag vil fremme, overholder de love og regler, som den øvrige detailhandel skal overholde, lader mange spørgsmål tilbage.
Her stiller vi os meget tvivlende over for, om det i praksis er muligt at gennemføre en tilfredsstillende kontrol og dermed sikre, at de nye salgsformer konkurrerer på lige vilkår med den øvrige detailhandel.
Der er jo selvsagt ikke meget ved konkurrence, hvis den ikke foregår på lige vilkår.
Samtidig indebærer denne meget store udfordring med at kontrollere disse nye salgssteder også en usikkerhed i forhold til forbrugerne.
Kan forbrugerne have tillid til, at disse nye salgssteder lever op til de regler, der sikrer dem som forbrugere?
Vi mener heller ikke, det i forslaget er tilstrækkeligt belyst, hvilke konsekvenser forslaget har for et levende butiksliv i byerne, og hvilke konsekvenser forslaget har for butikkerne i udkantsområderne.
Det er jo klart, at de nye muligheder, som dette forslag lægger op til, vil presse butikkerne i byerne, og at butikkerne i udkantsområderne kan se frem til endnu mere konkurrence fra midlertidige sæsonbetonede mobile salgssteder, der gør indhug i deres omsætning og dermed deres mulighed for at overleve som helårsbutikker til glæde for beboerne i området.
Ud fra disse betragtninger vil vi gerne understrege, at vi synes, det selvfølgelig er vigtigt med øget konkurrence, det går vi ind for, men vi vil også gerne arbejde videre i udvalget med baggrund i disse bemærkninger og kommentarer.